Anders Fogh Rasmussen (V), 2004-01-14:
Der har været mange angreb på regeringen.
Jeg synes, det er rimeligt at svare igen på en række af de ting, der er sagt.
For det første vil jeg gerne slå fast, at i de aftaler, der er indgået med kommuner og amter, er der sikret flere penge til kommuner og amter i 2004, end de havde i 2003.
Og der er sikret fuld finansiering af skattestoppet, så der er ingen kommuner, der behøver at sætte takster i daginstitutioner op som følge af skattestoppet.
Lad os bare slå det fuldstændig fast.
Sådan er det.
Så er det lokale forhold, der afgør, hvordan kommunerne så i øvrigt indretter sig.
Der er det altså sådan, at der er nogle kommuner, der har valgt at udnytte den mulighed, som
den tidligere Socialdemokratiske regering gav dem, for at forhøje taksterne fra 30 til 33 pct. Men det er altså ikke noget, regeringen har bedt dem om eller tvunget dem til, hverken via skattestoppet eller på andre måder.
Den gennemsnitlige vuggestuetakst steg med 17 pct. ud over den almindelige pris- og lønstigning - en real vækst for børnepasning i vuggestuer med 17 pct. Og for børnehavepasning steg prisen med 6 pct. ud over den almindelige inflation.
På toppen af det skulle man så betale ekstra i skat, for under den tidligere regering steg og steg og steg skatterne.
Så ikke nok med at man skulle betale mere for at få sine børn passet, man skulle også betale mere i skat.
Hvis vi så i stedet for at kigge på fortiden kigger på nutiden, hvad er det så, der er situationen?
Prøv at kigge på de 25 kommuner, som LO's blad A4 har set på til glæde for Socialdemokraterne.
Her er det jo meget interessant, når man piller lidt i tallene, for når man ser på de 25 kommuner, hvad er det så for nogle, der har de største stigninger i børnepasningstaksterne
Er det borgerligt ledede kommuner, eller er det socialdemokratisk ledede kommuner?
Det er altså stort set uden undtagelse de socialdemokratisk ledede kommuner, som har de største stigninger i prisen for at få børnene passet.
Det er da tankevækkende.
Det er da ganske tankevækkende.
Når Socialdemokraterne nu har så travlt med at angribe regeringen, tror jeg, man skulle feje for sin egen dør først.
Så påstår hr. Frank Jensen, at regeringen har taget tilskud fra den kollektive trafik, og at det fører til, at taksterne stiger.
Tilskuddene til den kollektive trafik, såvel når vi taler om statslige tilskud som kommunale tilskud, er ikke faldet under denne regering.
De er steget.
Der er sket en omlægning af tilskuddene, fordi vi overtog et nedslidt skinnenet, og der er så skaffet penge til investeringer i at gøre skinnenettet, i at gøre banerne bedre.
Det er faktum om den sag.
Så må jeg jo sige, at det er fantastisk at høre fru Marianne Jelved hævde, at skattestoppet fører til, at gælden afvikles langsommere.
Det er fantastisk i betragtning af, at regeringen netop har opjusteret skønnene over, hvad overskuddene er på statens budget.
Der er altså ikke tale om, at overskuddene falder, men at de stiger.
Der er overskud, og gælden afvikles, og overskuddene bliver oven i købet større, end vi havde forventet.
Sidste år blev overskuddet 8 mia. kr. større end forventet, og vi måtte forhøje skønnet fra 5 til 13 mia. kr.
Her for 2004 er skønnet over overskuddet forhøjet fra godt 4 mia. kr. til mere end 10 mia. kr. Så gælden afvikles.
Fru Marianne Jelveds påstand er ikke sand. For ligesom at runde det hele af siger så fru Line Barfod, at den økonomiske ulighed jo er voksende over årene.
Hvad er så faktum i den sag?
Den pointe, som fru Line Barfod her leder os på sporet af,
er jo ganske interessant.
Faktum er, at den økonomiske ulighed voksede, hvis vi sådan tager alle faktorer i betragtning, under den tidligere socialdemokratiske regering.
I 1990'erne blev der større økonomisk ulighed i det danske samfund.
Forskellen mellem lavindkomst og højindkomst voksede under den tidligere socialdemokratiske regering, som fru Line Barfod jo støttede.
Nu har den nuværende borgerlige regering jo ikke siddet så mange år, så man rigtig kan lave den slags tal.
Men hvis vi ser på den sidste borgerlige regering, vi havde i 1980'erne, så blev den økonomiske ulighed mindre dér.
Det er da egentlig fantastisk at tænke på, at der under en borgerlig regering i 1980'erne bliver mindre afstand mellem lavindkomster og højindkomster, hvorefter vi får en socialdemokratisk regering støttet af fru Line Barfod, hvor den økonomiske ulighed vokser.
Det viser bare, at den her debat er udtryk for hykleri.
Man ønsker at stille et fjendebillede op, der viser, at en borgerlig regering øger ulighederne i det danske samfund, hvor sandheden jo er, at vi fører en skattepolitik med ægte social profil, målrettede skattelettelser til de laveste indkomster og en massiv indsats over for de svageste grupper i vores samfund.